DECRETO 12/2010, do 28 de xaneiro, polo que se declara a urxente ocupación, no expediente de expropiación forzosa, dos terreos necesarios para proseguir cos labores de explotación da concesión mineira primeira ampliación a Ramón 4030, sita en Foz (Lugo), solicitada pola sociedade Explotaciones Cerámicas Españolas, S.A. (ECESA).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 12/02/2010

Andrés Muruais Solé, director facultativo da sociedade Explotaciones Cerámicas Españolas, S.A., solicitou da Consellería de Innovación e Industria, actual Consellería de Economía e Industria da Xunta de Galicia, a incoación dun expediente de expropiación forzosa, polo procedemento de urxencia, dos terreos necesarios para proseguir cos labores de explotación da concesión mineira primeira ampliación a Ramón nº 4030, sita en Foz (Lugo).
Os bens a que fai referencia a declaración de urxente ocupación están determinados no expediente, o cal foi sometido ao trámite de información pública, e ademais foron realizadas notificacións individuais aos interesados dos predios afectados.
A solicitude foi efectuada conforme o disposto no artigo 105 da Lei 22/1973, do 21 de xullo, de minas, en relación co artigo 131 do Regulamento que desenvolve a citada lei, así como o artigo 52 da Lei de expropiación forzosa do 16 de decembro de l954 e o artigo 56 do seu regulamento, do 28 de abril de 1957.
Como consecuencia da información pública e das notificacións individuais, foron presentados escritos de alegacións, que se desestimaron, xa que non desvirtúan as razóns obxectivas polas cales neste momento é urxente a ocupación dos predios para evitar a inestabilidade dos terreos na concesión de referencia, todo iso en función do que consta no informe da Delegación Provincial de Innovación e Industria de Lugo, actual departamento territorial da Consellería de Economía e Industria, e na memoria-proposta da Dirección Xeral de Industria, Enerxía e Minas.
A expropiación está xustificada e é necesaria e, ademais, polo procedemento de urxencia, por razóns de seguridade da explotación, por chegar esta practicamente aos límites dos terreos, provocando cesións dos terreos e escorregamentos; á xustificación hai que engadirlle a importancia intrínseca da explotación tanto polo emprego que xera como pola cota de mercado que ocupa, xa que é a principal empresa nacional dentro do sector de explotación, tratamento e comercialización de caolíns e areas.
De acordo coa memoria descritiva e explicativa presentada por ECESA, os terreos dos catro predios para os que se solicita a expropiación urxente están comprendidos dentro do perímetro da concesión e son indispensables para continuar coa explotación de reservas de caolín, evitando a interrupción da actividade e o que comporta esta, perigosidade e falta de homoxeneidade na explotación e na restauración, e non hai máis remedio que tramitar a súa ocupación pola vía de urxencia ante a imposibilidade de chegar a un acordo cos propietarios.
Na súa virtude, por proposta do conselleiro de Economía e Industria e logo de deliberación do Consello da Xunta de Galicia, na súa reunión do vinte e oito de xaneiro de dous mil dez,
DISPOÑO:
Artigo único.-Declárase urxente, segundo o mencionado artigo 105 da Lei de minas e para os efectos dispostos no artigo 52 da Lei de expropiación forzosa, a ocupación dos predios a que se contrae o expediente e definidos nel, sitos no termo municipal de Foz (Lugo), definidos nos planos presentados e dos que se publicou a súa relación nos boletíns correspondentes, predios que é necesario expropiar para dar continuidade ao labor da concesión mineira primeira ampliación a Ramón nº 4030.
Santiago de Compostela, vinte e oito de xaneiro de dous mil dez.
Alberto Núñez Feijóo
Presidente
Javier Guerra Fernández
Conselleiro de Economía e Industria